## Rješenje kojim se utvrđuje prestanak uvjeta zbog kojih je 13. siječnja 2011. godine izrečena mjera privremene obustave trgovanja dionicom društva Luka Ploče d.d., Ploče

### NN 8/2011 (19.1.2011.), Rješenje kojim se utvrđuje prestanak uvjeta zbog kojih je 13. siječnja 2011. godine izrečena mjera privremene obustave trgovanja dionicom društva Luka Ploče d.d., Ploče

HRVATSKA AGENCIJA ZA NADZOR FINANCIJSKIH USLUGA

192

Na temelju odredbi članka 15. stavka 1. točke 3. i članka 8. stavka 1. Zakona o Hrvatskoj agenciji za nadzor financijskih usluga (»Narodne novine« br. 140/05), članka 341. stavak 5. i 480. stavka 9. Zakona o tržištu kapitala (Narodne novine br. 88/08, 146/08, 74/09, dalje: Zakon), u predmetu nadzora nad trgovanjem dionicama društva Luka Ploče d.d., Ploče, Trg kralja Tomislava 21, Uprava Hrvatske agencije za nadzor financijskih usluga na izvanrednoj sjednici održanoj 14. siječnja 2011. godine donijela je sljedeće

RJEŠENJE

I. Utvrđuje se prestanak uvjeta zbog kojih je 13. siječnja 2011. godine izrečena mjera privremene obustave trgovanja dionicom društva Luka Ploče d.d., Ploče, Trg kralja Tomislava 21, burzovne oznake LKPC-R-A.

II. Nalaže se Zagrebačkoj burzi d.d., Zagreb, Ivana Lučića 2a, da prekine privremenu obustavu i na uređenom tržištu omogući nastavak trgovanja dionicom društva društva Luka Ploče d.d., Ploče, Trg kralja Tomislava 21, burzovne oznake LKPC-R-A s početkom radnog dana 17. siječnja 2011. godine.

III. Nalaže se Zagrebačkoj burzi d.d. da objavi ovo rješenje na svojoj internetskoj stranici.

IV. Ovo rješenje objavit će se u »Narodnim novinama«.

Obrazloženje

Hrvatska agencija za nadzor financijskih usluga (dalje u tekstu: Agencija) je u okviru nadzora nad trgovanjem dionicom društva Luka Ploče d.d., Ploče, Trg kralja Tomislava 21, burzovne oznake LKPC-R-A (dalje u tekstu: Luka Ploče d.d.), koja je uvrštena na redovito tržište Zagrebačke burze d.d. (dalje u tekstu: ZSE), 13. siječnja 2011. godine donijela rješenje klasa: UP/I-451-04/11-27/01, urbroj: 326-321-10-1, kojim je privremeno obustavila trgovanje predmetnom dionicom dok javnost ne bude obaviještena o okolnostima pod kojima se namjerava javnom ponudom provesti postupak povećanja temeljnog kapitala društva Luka Ploče d.d.

Agencija je u razdoblju privremene obustave trgovanja dionicom društva Luka Ploče d.d. zaprimila očitovanje u predmetu klasa: 451-04/11-15/01, u kojemu se u bitnome navodi da su informacije koje je direktor društva Ivan Pavlović iznosio u medijima hipotetske naravi, i primjera radi. Nadalje se navodi da iznosi koje je gospodin Pavlović navodio uzeti radi primjera, »kako bi prosječni slušatelj dobio dojam kako bi takav model, kao jedan od mogućih izgledao«

Nadalje, u istom očitovanju, koje je 13. siječnja 2011., osim Agenciji, dostavljeno i Zagrebačkoj burzi i objavljeno na njezinim internetskim stranicama, stoji kako društvo »nije u mogućnosti izvršiti objavu informacija široj investicijskoj javnosti o rasponu cijene, konačnoj cijeni ili pravilima alokacije, jer takvih informacija nema, one će biti utvrđene na način opisan u objavi poziva za Izvanrednu skupštinu, naravno pod uvjetom da Skupština svojom odlukom usvoji takav prijedlog. U tom slučaju potrebne informacije bit će javno objavljene.«

Nadalje, 14. siječnja Agenciji je dostavljeno, i na Zagrebačkoj burzi objavljeno, daljnje očitovanje izdavatelja Luka Ploče d.d. u kojemu se Agencija i investicijska javnost obavještavaju o tijeku i postupku planiranog povećanja temeljnog kapitala društva. U očitovanji se navodi, između ostalog, da »Republika Hrvatska kao kontrolni dioničar Društva ostvaruje svoja dioničarska prava u Društvu Luka Ploče d.d. kroz Glavnu skupštinu odnosno Nadzorni odbor Društva, uključujući i prevladavajući utjecaj na uvjete i provedbu namjeravanog povećanja kapitala.«

Isto tako, navode se i pravne i fizičke osobe koji kao financijski i pravni savjetnici Izdavatelja tijekom namjeravanog povećanja temeljnog kapitala, i to Raiffeisenbank Austria d.d., Zagreb, Petrinjska 59, i Quaestus savjetovanje d.o.o., Zagreb, Ilica 1a, kao i pravne savjetnike, odvjetničko društvo Mamić Perić Reberski Rimac d.o.o., Zagreb, Radnička c. 80, u svrhu osiguranja tržišno optimalne, transparentne i zakonite provedbe namjeravanog povećanja temeljnog kapitala.

Nadalje, u istom očitovanju Izdavatelj navodi da »Izričito i odgovorno naglašava kako u ovom trenutku ne postoji nikakva formalna niti neformalna odluka koja bi na bilo koji način određivala eventualni raspon cijene, konačnu cijenu niti bilo koje druge konkretne elemente vezane uz financijske uvjete stjecanja dionica u planiranom postupku povećanja temeljnog kapitala. Ne postoji nikakav prijedlog, nacrt, okvir niti direkcije vezane uz visinu cijene, tako da ista u ovom trenutku nikome nije, niti može biti poznata jer uopće nije definirana ni na koji način.«

Slijedom svega navedenog, Agencija ocjenjuje da je investicijska javnost objavom citiranih očitovanja točno i potpuno obaviještena o svim okolnostima vezanima uz ponudu, odnosno o okolnosti da preciznih informacija nema, niti će ih do sazivanja Izvanredne skupštine biti, o akterima ponude i načinu na koji će se daljnje odluke o povećanju temeljnog kapitala donositi, te da ulagači nakon objave navedenih očitovanja, temeljem dostupnih podataka, mogu donijeti informiranu odluku o ulaganju, te da su stoga prestali razlozi radi kojih je izrečena privremena mjera.

Slijedom navedenog, Agencija je utvrdila sve činjenice bitne za donošenje ovog rješenja, pa je time naložila burzi da prekine privremenu obustavu trgovanja predmetnom dionicom na uređenom tržištu, te omogući nastavak trgovanja od 17. siječnja 2011. godine.

Temeljem odredbe članka 341. stavka 5. Zakona, privremena obustava prestaje protekom roka ili dostavom dokaza iz kojih će Agencija utvrditi prestanak uvjeta zbog kojih je mjera obustave izrečena.

Slijedom navedenog, valjalo je odlučiti kao u izreci ovog Rješenja.

Sukladno odredbama članka 8. stavka 3. Zakona o Hrvatskoj agenciji za nadzor financijskih usluga (»Narodne novine« br. 140/05) ovo Rješenje će se objaviti u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku 30 dana od dana primitka ovog rješenja.

Klasa: UP/I-451-04/11-27/1

Urbroj: 326-321-11-2

Zagreb, 14. siječnja 2011.

Član Uprave
Ivan Vrljić, v. r.

Rješenje, NN 8/2011-192